Ուկրաինայի միասնության օր

**Ուկրաինայի միասնության օր** (), ամենամյա պետական տոն Ուկրաինայում, որը սահմանվել է Ուկրաինայի նախագահ Վոլոդիմիր Զելենսկու հրամանագրով՝ այդ երկրի տարածք ռուսական զինված ուժերի հնարավոր ներխուժման ֆոնին։ Նշվում է 2022 թվականի փետրվարի 16-ից։

## Պատմություն
2022 թվականի փետրվարի 24-ին Ուկրաինա Ռուսաստանի ներխուժումից մի քանի ամիս առաջ արևմտյան լրատվամիջոցները կանխատեսում էին, որ 2022 թվականի փետրվարի 16-ը կլինի այն օրը, երբ Ռուսաստանը հնարավոր է հարձակվի Ուկրաինայի տարածքի վրա։ Կոնկրետ այդ օրը նշում էր բրիտանական The Sun պարբերականը։ Պատճառն այն էր, որ 2022 թվականի ձմռանը Ռուսաստանը զորքեր և ռազմական տեխնիկա էր կենտրոնացրել ուկրաինական սահմանին։ Ուկրաինայի նախագահ Վոլոդիմիր Զելենսկին, կասկածամտորեն վերաբերելով արևմտյան լրատվամիջոցների հրապարակումներին, Ուկրաինայի քաղաքացիներին կոչ արեց այդ օրը՝ փետրվարի 16-ին ծածանել ուկրաինական դրոշը և երգել պետական օրհներգը։ Ավելին, նախագահ Զելենսկին ստորագրեց հրամանագիր, որով փետրվարի 16-ը հայտարարվեց Ուկրաինայի միասնության օր։ Նախագահի հրամանագրի համաձայն, որը թվագրվում է 2022 թվականի փետրվարի 14-ին (No. 53/2022) և ստացել է «Անհապաղ միջոցներ ուղղված ուկրաինական հասարակության համախմվածությանը» անվանումը, «տոնը ստեղծվել է` ամրապնդելու ուկրաինական հասարակության համախմբվածությունը, հանրային գիտակցության վրա հիբրիդային սպառնալիքների, տեղեկատվության և քարոզչության, բարոյական ու հոգեբանական ճնշման պայմաններում կայունության ամրապնդման համար» ()։ Իր տեսաուղերձում Վոլոդիմիր Զելենսկին հայտարարել էր.Մեզ վախեցնում են մեծ պատերազմով և հերթական անգամ նշանակում ռազմական ներխուժման ամսաթիվ։ Սա արդեն առաջին անգամը չէ։ Բայց մեր պետությունն այսօր ավելի քան ուժեղ է... Մեզ ասում են, որ փետրվարի 16-ը կդառնա հարձակման օր։ Մենք այն կդարձնենք Միասնության օր։ Համապատասխան հրամանագիրն արդեն իսկ ստորագրվել է։ Այս օրը մենք կծածանենք ազգային դրոշները, կկրենք կապտադեղին ժապավեններ ու ողջ աշխարհին ցույց կտանք մեր միասնությունը։
Միևնույն ժամանակ, ամերիկացի պաշտոնյաները հայտարարում էին, որ չունեն որևէ տվյալ այն մասին, որ հենց այդ օրը Ռուսաստանի նախագահ Վլադիմիր Պուտինը կարող է հրաման արձակել ուկրաինական տարածքի վրա հարձակման վերաբերյալ։ Այդուհանդերձ, ամերիկյան կողմը կրկնում էր այն նախազգուշացումները, որ դա կարող է ցանկացած պահին իրականություն դառնալ։ 2022 թվականի փետրվարի 16-ին CNN-ը գրեց, որ Ուկրաինայում այդ օրը խոշոր միջոցառումներ չեն եղել, բացառությամբ մի քանի վայրերի, որտեղ մասնակցել է մի քանի հարյուր մարդ։ Փոխարենը երկրի ողջ տարածքում, ամեն խաչմերուկին, ծածանվել են ուկրաինական դրոշները։[thumb|«Միասնության գնացքը», որը 2022 թվականի փետրվարի 17-ին [Ռախովից շարժվում էր դեպի Մարիուպոլ։|ձախից]]

2022 թվականի փետրվարի 24-ին Վլադիմիր Պուտինը հայտարարեց Ուկրաինա Ռուսաստանի ներխուժման մասին, որը ռուսական պաշտոնական խոսույթում և ռուսական քարոզչամեքենայի կողմից նշվում է «հատուկ ռազմական գործողություն» անվամբ։ Ռուսական զորքերը ներխուժեցին ուկրաինական տարածքներ, իսկ նախագահ Զելենսկին հայտարարեց ռազմական դրության ռեժիմի մասին։ Ռուսական կողմը ծրագրում էր հապճեպ ժամկետներում գրավել Ուկրաինայի մայրաքաղաք Կիևը։ Ռուսական հատուկ նշանակության ուժերը փորձում էին ներթափանցել քաղաք։ Վերջիններիս աջակցում էին ռուսական օդուժն ու հյուսիսից շարժվող ցամաքային ուժերը։ Ռուսաստանի օդադեսանտային ուժերը փորձեցին գրավել Կիևի մոտ գտնվող երկու օդակայանները՝ օդային ավիահարվածներ հասցնելով «Անտոնով» օդանավակայանին։ Կիևը գրավելու ռուսական զինուժի փորձերը ձախողվեցին, ու արդեն 2022 թվականի ապրիլին Կիևի մարզն ազատագրվեց ռուսական զինուժից։ Չնայած այդ ամենին Ուկրաինայում պատերազմն ու ռուսական ներխուժումը շարունակվեց։

Ուկրաինայում մինչ օրս շարունակում են տոնել Միասնության օրը։ Չնայած տարիների ընթացքում չի ձևավորվել որևէ հատուկ ավանդույթ, ուկրաինական մեծ և փոքր քաղաքներում այդ օրն ամենուր ծածանվում են ազգային դրոշն ու հնչում է պետական օրհներգը։

## Տոնակատարություններ
Ուկրաինայի նախագահ Վոլոդիմիր Զելենսկու հրամանագրով՝ ամեն տարի փետրվարի 16-ին, առավոտյան 10:00-ին բոլոր հրապարակներում, ուսումնական որոշ հաստատություններում, այդ թվում՝ դպրոցներում, վարժարաններում և համալսարաններում, պետք է հնչի Ուկրաինայի պետական օրհներգը։

## Տես նաև
* Անկախության օր (Ուկրաինա)

## Ծանոթագրություններ

Կատեգորիա:Ուկրաինական մշակույթ
Կատեգորիա:Ուկրաինայի հասարակություն
Կատեգորիա:Ուկրաինայի տոներ
Կատեգորիա:Տոներ այբբենական կարգով